Pirmsskola 6 gadi

Tēma: Mūsu kopiena

3. nodarbība - Būt daudzveidīgā kopienā

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekštats par to,***

* kas viņu grupiņas biedriem ir kopīgs/atšķirīgs;
* kādi tikumi nepieciešami daudzveidīgā grupā;
* kādas ir atšķirību/dažādības pozitīvās puses un kādas grūtības tās rada;
* kā jārīkojas dažādās situācijās, lai uzlabotu vai veidotu cieņpilnas attiecības;
* kā rīkoties, ja kāds, ko viņš pazīst, piedzīvo nepatīkamus brīžus savu atšķirību dēļ.

***Bērnam sākas veidoties morālais ieradums***

* būt iecietīgam/tolerantam pret dažādību;
* sniegt atbalstu tiem, kas piedzīvo nepatīkamus brīžus savu atšķirību dēļ.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Cilvēka cieņa, brīvība, Latvijas valsts, latviešu valoda | Rūpes, patiesība, saskaņa |
| **Tikumi** | Taisnīgums, tolerance, laipnība | Atvērtība jaunajam, izpalīdzība, līdzdalīgums |

**Atslēgvārdi:** kopiena, unikāls, personības, vienāds, atšķirīgs, atšķirības, pozitīvs, sarežģīts.

**Mācību materiāli:**

* grāmata/audio pasaka par atšķirīgiem draugiem, brāļiem un māsām. Piemēram, Jākobs un Vilhelms Grimmi “[Trīs siventiņi](https://www.zvaigzne.lv/lv/gramatas/apraksts/158168-tris_siventini_pasaku_klasika.html)”, latviešu tautas pasakas par tēva dēliem – gudro un muļķīti, H. K. Andersens “[Neglītais pīlēns](https://www.zvaigzne.lv/lv/gramatas/apraksts/178995-neglitais_pilens_pop-up_miniklasika.html)” u.c.

**Atslēgas jautājumi:**

1. Kas taviem grupiņas biedriem ir kopīgs/atšķirīgs?
2. Kādi tikumi mums nepieciešami daudzveidīgā draugu grupā?
3. Kādas ir atšķirību/daudzveidības pozitīvās puses un kādas grūtības tās rada?
4. Kā rīkoties, ja kāds, ko tu pazīsti, piedzīvo nepatīkamus brīžus savu atšķirību dēļ?

Bērna un skolotāja darbības plānotā rezultāta sasniegšanai

Ierosme. Tāds pats, bet atšķirīgs

Iepriekšējā nodarbībā tika runāts par skolas kopienu. Mēs visi esam kādas kopienas locekļi, taču ikvienu kopienu veido unikālas personības. Padomā par savu grupiņu (kā daļu no pirmsskolas izglītības iestādes kopienas) - Kas visiem kopienas locekļiem ir vienāds? - Kādas ir atšķirības (piemēram, matu krāsa, augums, mīļākais ēdiens, kultūras mantojums, brāļu/māsu skaits, talanti)?

Kopīgi izspēlējiet kādu no piedāvātajām rotaļām –

1. rotaļa “Kas mums ir kopīgs?”

Bērni sastājas aplī ar skatu uz centru. Skolotājs vai kāds no bērniem vada rotaļu – nosauc kādu pazīmi un darbību, ko veikt bērniem, uz kuriem attiecas nosauktā pazīme. Daži piemēri: tie, kuriem apģērbā ir kaut kas zils, mainās vietām; meitenes, kurām ir gari mati, ienāk apļa vidū; tie, kuru vārds sākas ar R, sastājas kolonnā cits aiz cita; tie, kuriem ir zilas acis, pietupstas; tie, kuriem ir brūnas acis, palecas. Bērns vēro sevi un grupas biedrus, saskatot kopīgo un atšķirīgo.

2. Rotaļa “Uzmini, kas mainījies!”

Bērni darbojas pāros. Vispirms rūpīgi aplūko viens otru, tad pagriežas ar mugurām viens pret otru un kaut ko izmaina savā apģērbā vai izskatā. Pagriežoties atpakaļ, jāuzmin, kas ir izmainījies (veste novilkta, krekla poga vaļā, matu sakārtojums mainījies u. c.).

Kolēģu komentāri:

“Veiksmīga, vecumam piemērota ierosinoša aktivitāte par kopīgo un atšķirīgo. Svarīgi bērniem atgādināt, ka atšķirības ne vienmēr ir fiziskas (matu krāsa u.c.), bet arī mūsu rakstura īpašības, tautība u.c. var atšķirties. Tam piemērotāka šķiet 1. rotaļa, kur var teikt arī “tie, kuri ir draudzīgi,…” vai “tie, kuri mājās runā krieviski…”

1. aktivitāte. Atšķirību novērtēšana

Būtu bezgala garlaicīgi, ja visi cilvēki būtu vienādi. Atšķirības ir tās, kas padara mūsu grupiņu par interesantu vietu, kur atrasties! Ir svarīgi cienīt un novērtēt šīs atšķirības starp cilvēkiem. Kā mēs to varam paveikt? Kādi tikumi mums var būt nepieciešami? Bērni var uzzīmēt klasi vai izveidot plakātu, parādot dažas no atšķirībām starp grupas biedriem.

Kolēģu komentāri:

“Šīs aktivitātes mērķis nav īsti skaidrs, jo tā it kā ir par tikumiem, kas vajadzīgi, lai novērtētu atšķirības, bet beigās uzdevums atkal ir par atšķirību pamanīšanu. Iespējams, tā drīzāk var būt aktivitāte, kur bērni novērtē atšķirīgo cits citā – piemēram, spēlē komplimentu spēli, kur brīvi pārvietojas pa klasi un cits citam izsaka vienu komplimentu par kaut ko, kas ir tajā cilvēkā ir atšķirīgs.”

“Būtu vērtīgi veidot tādu kā kopīgu klases karti/plakātu, kur attēlotas īpašības, kas mūs visus vieno un kas ir atšķirīgas. Tajā var iekļaut arī tikumus kā vienojošo faktoru – visi cenšamies būt pateicīgi, cieņpilni utt.”

2. aktivitāte. Laiks stāstiem

Jūs varat izmantot kādu no iepriekš minētajām grāmatām - Jākobs un Vilhelms Grimmi “Trīs siventiņi”, latviešu tautas pasakas par tēva dēliem – gudro un muļķīti, H. K. Andersens “Neglītais pīlēns” u.c.

Audio pasaka "Trīs sivēntiņi" (5.17 min.) <https://www.youtube.com/watch?v=rIZ4Z2Uj_84>

Audio pasaka par gudro muļķīti (1.00 min.) <https://www.youtube.com/watch?v=_3vC0Cw6fI8>

Audio pasaka “Neglītais pīlēns” (3.39 min.) <https://www.youtube.com/watch?v=ahXRm_7GQrg>

Diskusija

* Kas šiem draugiem/radiem līdzīgs/atšķirīgs?
* Kāpēc ir labi, ja draugi/radi ir atšķirīgi?
* Kā draugi/radi izrāda viens otram cieņu un laipnību?

Mudiniet bērnus saistīt dzirdēto stāstu ar savu pieredzi attiecībā uz atšķirībām starp cilvēkiem, minot gan pozitīvos notikumus, gan sarežģītas situācijas!

Kolēģu komentāri:

“Veiksmīga ideja izmantot stāstus.”

**Alternatīva 2. aktivitātei: “Nenovērsies, atbalsti!”**

**[7. slaids]** Skatieties kopā ar skolēniem izglītojošo īsfilmu par Dauna sindromu “Nenovērsies, atbalsti!” (<https://www.youtube.com/watch?v=Cjh10ddUu98> – 11:47), ko latviski ieskaņojis aktieris Andris Keišs. Filmiņa parāda iekļaujošas vides nozīmi un rosina diskusiju par atšķirīgo. Filma ir piemērota jebkura vecuma bērniem. To var izmantot, sagatavojoties Pasaules Dauna sindroma dienai (21. marts). Saite uz filmu *YouTube* kanālā un papildu informācija par šo iniciatīvu: <https://www.e-klase.lv/aktualitates/zinas/par-godu-21-martam-tapusi-izglitojosa-filmina-par-dauna-sindromu?id=21045>.

***Padomāsim!***

* Kāds ir filmas galvenais vēstījums?
* Vai šis vēstījums sakrita ar taviem priekšstatiem par Dauna sindromu?

Kopīgā noslēguma apspriede: refleksija

Kā rīkoties, ja kādam, ko tu pazīsti, saka nejaukas lietas vai dara pāri tāpēc, ka viņš ir atšķirīgs?

Jūs varat aicināt bērnus izstāstīt par gadījumiem, kad viņi paši piedzīvojuši šādu situāciju, minot, kā viņi jutušies un kas noticis pēc tam.

Kolēģu komentāri:

“Refleksijas laikā uzdotie jautājumi ir vērtīgi diskusijas jautājumi, tāpēc piederas pie 2. aktivitātes diskusijas. Lai reflektētu, var uzdot jautājumu, ko mēs šodien iemācījāmies, sapratām, kā mēs varētu rīkoties, lai turpmāk labāk novērtētu vien otra atšķirības un cienītu cits citu.”

“Bija daudz jautājumu no bērniem, viņi paši gribēja paplašināt tēmas saturu. Pats galvenais, kas izdevies, ir tas, ka es uzaicināju bērnus izstāstīt par gadījumiem, kad viņi paši piedzīvojuši šādu situāciju, minot, kā viņi jutušies un kas noticis pēc tam.”